
R A P O R T     C O M U N
asupra propuneri legislative pentru completarea 

Legii nr.219/1998 privind regimul concesiunilor.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi  şi Comisia pentru politică economică, reformă şi privatizare au fost sesizate spre dezbatere, în fond, cu propunerea legislativă pentru completarea Legii nr.219/1998 privind regimul concesiunilor, trimisă cu adresa nr.65 din 25 martie 2002 şi înregistrată sub nr.31/284 din 26 martie 2002.



Consiliul  Legislativ, cu avizul nr.377 din 19 martie 2002, a avizat favorabil, cu observaţii şi propuneri, iniţiativa legislativă.



Comisia pentru administraţie publică, amenajarea teritoriului şi echilibru ecologic, cu avizul nr.26/628 din 25 aprilie 2002, a avizat favorabil propunerea legislativă.



Cu adresa nr.2795/M.P.R. din 24.05.2002, Guvernul României a transmis  punctul de vedere, în care s-au prezentat observaţiile şi propunerile sale, precizând că nu susţine adoptarea acestei iniţiative legislative.



Propunerea legislativă are ca obiect de reglementare completarea Legii nr.219/1998 privind regimul concesiunilor, cu unele prevederi care să permită investitorilor să le fie concesionate fără licitaţie publică, prin  negociere directă cu consiliile locale, terenurile proprietate publică  sau privată a statului pe care au realizat construcţii definitive.



În conformitate cu prevederile art.60 şi 69 din Regulamentul Camerei Deputaţilor, cele două comisii au examinat propunerea legislativă menţionată mai sus, în şedinţa din 27 noiembrie 2002.



La lucrările celor două comisii şi la dezbateri a luat parte şi iniţiatorul propunerii legislative domnul deputat Ioan Miclea.



Cu ocazia dezbaterii propunerii legislative, membrii celor două comisii au constatat că propunerea de completare a art.2 alin (1), din Legea nr.219/1998 cu introducerea unei noi litere reprezintă o eroare  din punct de vedere al tehnicii legislative, întrucât nu este în concordanţă cu structura textului, aceasta fiind constituită dintr-un singur alineat (1), fără litere; alineatul structurat pe litere fiind alin. (2) al art.2 din Legea nr.219/1998. Eroarea care, de altfe, a fost  constatată   şi de iniţiator.



În acelaşi timp, introducerea unei  noi litere, după litera t), a literei u), cu conţinutul propus, nu se justifică, deoarece acesta se poate încadra în dispoziţiile art.(2) lit.t) din Legea nr.219/1998.



De asemenea, din conţinutul propunerii legislative s-a reţinut şi faptul că se are în vedere rezolvarea unei situaţii existente, ca măsură temporară, doar pentru o categorie de persoane fizice sau juridice, respectiv, numai pentru acelea care au realizat “construcţii definitive” în baza unei autorizaţii de construire legală şi numai pe terenuri proprietate publică şi privată a statului, pe care le deţin în baza unor contracte de închiriere sau asociere încheiate numai cu consiliile locale.



Ca atare, apare, evident că, în aceste condiţii, propunerea legislativă este în contradicţie cu dispoziţiile unei legi cu caracter general, aşa cum este  Legea nr.219/1998 privind regimul concesiunilor, care, astfel, nu pot fi modificate sau completate cu dispoziţii aplicabile doar pentru rezolvarea unor situaţii speciale  existente temporar.



Totodată, s-a constatat  că modalitatea de concesionare a unor terenuri, fără licitaţie publică, este reglementată de dispoziţiile Legii nr.50/1991 privind autorizarea executării construcţiilor şi unele măsuri pentru  realizarea locuinţelor, republicată.



Ca urmare a punctelor de vedere exprimate de membrii celor două comisii, s-a hotărât, cu majoritate de voturi (4 voturi pentru susţinerea iniţiativei), să se propună plenului Camerei Deputaţilor, respingerea
 iniţiativei legislative pentru completarea Legii nr.219/1998 privind regimul concesiunilor.



Din numărul total de 25 membri ai Comisiei juridice, de disciplină şi imunităţi, la şedinţă au participat 23 de  deputaţi, iar din partea Comisiei pentru politică economică, reformă şi privatizare, din totalul de  31 membri, la şedinţă au participat 28 deputaţi.



Prin obiectul său, propunerea legislativă, ce vizează modificarea unei legi organice, face parte din categoria legilor organice.

                      PREŞEDINTE,                                   PREŞEDINTE,

             Prof. univ. dr. Ion NEAGU                     Dan Radu RUŞANU

                       SECRETAR,                                        SECRETAR,

                  Carmen DUMITRIU                   Lucia - Cornelia Lepădatu

